Publication: Magyar Közlöny
Issue: MK-2001-68 (Year: 2001, Number: 68)
Era: 1990-2004
Section: a foglalkoztatás elősegítéséről és a munkanélküliek ellátásáról szóló 1991. évi IV. törvény módosításáról, valamint a
Paragraph Index: 410

a foglalkoztatás elősegítéséről és a munkanélküliek ellátásáról szóló 1991. évi IV. törvény módosításáról, valamint a kapcsolódó jogalkotási feladatokról szóló előterjesztést. A munkavállalói oldal — miután a tervezett módosítások többsége egybeesik a szakszervezeti követelésekkel — támogatta az előterjesztést. Egyetértett azzal, hogy a bérgarancia rendszer minél teljesebb körre terjedjen ki, szolgálja a jogos bérigények kielégítését és a folyósítás ideje minél rövidebb legyen. Ugyanakkor az uniós jogharmonizációs kötelezettségek teljesítése mellett szorgalmazta, hogy a végrehajtást biztosító jogszabályalkotás folyamata gyorsuljon fel. A munkaadói oldal — nem vitatva, hogy az uniós jogharmonizációs kötelezettség teljesítése miatt szükséges bérgarancia szabályozás módosítása — nem támogatta az előterjesztést. Álláspontja szerint hiányzik a törvénytervezetben szereplő módosításoknak a bérgarancia alaprészre gyakorolt hatásainak bemutatása, valamint visszaélésekre adhat alkalmat, ha megszűnik a támogatás igénybevételénél a legalább 12 hónapos vállalati működésre vonatkozó jelenlegi előírás. Aggályosnak tartja a támogatás visszafizetési kötelezettségének megszüntetésére vonatkozó elgondolást, valamint a bérgarancia nyújtásának a csődeljárás alatt álló szervezetek munkavállalóira való kiterjesztését. Magasnak tartja a támogatás igénylésének esetére a felszámoló részére kilátásba helyezett, munkavállalónkénti rendbírságot. A kormányzati oldal a vitában elhangzottakra reagálva utalt arra, hogy a bérgarancia támogatás kedvezményezettje a munkavállaló. A munkáltató fizetésképtelensége esetén a munkavállalók védelmére irányuló EU irányelvet várhatóan még ebben az évben módosítják. A magyar szabályozás továbbfejlesztése során — az uniós irányelv változtatásával összhangban — a kedvezményezettek körének bővítése jelenti az alapvető feladatot. A kormányhatározat tervezetében a lehetséges bővítési irányok szerepelnek, hangsúlyozva, hogy szükséges a megfelelő hatásszámítások elvégzése is.

Source: https://magyarkozlony.hu/hivatalos-lapok/1ca99b60e4b95fdbcf7a5416e7d95286f143daff/dokumentumok/412b2fede8b9263a9583b3563d566f3a4d9e23e7/letoltes